Pranešimas žiniasklaidai

2025 m. gruodžio 19 d.

**Sukauptus „Maximos“ pinigus dažniausia išleidžia ruošiantis šventėms: primena, kada jie anuliuojasi**

**Lietuviško prekybos tinklo „Maxima“ lojalumo kortele „Ačiū“ naudojasi kiek daugiau nei 1,9 mln. žmonių – tai bene plačiausiai naudojama lojalumo kortelė Lietuvoje. Didžioji dalis pirkėjų „Ačiū“ lojalumo taškus taupo iki metų pabaigos ir išleidžia prieš pat Kalėdas ar Naujuosius. „Maximos“ atstovas primena, kad per metus lojalumo kortelėje sukaupti pinigai neišgaruoja sulig paskutiniu metų vidurnakčiu – jais galima atsiskaityti už pirkinius iki pat vasario 28 dienos.**

Pagrindinė „Maximos“ lojalumo programos nauda pirkėjams – kasdien geri „Ačiū“ kainų pasiūlymai, kurie parduotuvėse žymimi mėlynos spalvos kainų etiketėmis. Tačiau ši nauda nėra vienintelė – naudojantis „Ačiū“ kortele, su kiekvienu apsipirkimu pirkėjui grįžta 1 proc. nuo sumokėtos sumos, kuris kaupiamas „Maximos“ pinigais. Sukaupta vertė gali būti panaudojama kitų apsipirkimų metu, padengiant net iki 99 proc. bendros sumos.

„Dalis pirkėjų „Ačiū“ lojalumo kortelėje sukauptus pinigus panaudoja reguliariai, o dalis linkę kaupti visus kalendorinius metus ir susidariusią sumą išleisti šventiniams pirkiniams. Sukauptus „Maxima“ pinigus vis daugiau pirkėjų ima naudoti likus pusantros savaitės iki Kalėdų, bet aktyviausias metas yra pora dienų iki Kūčių bei dvi paskutinės metų dienos. Šiomis dienomis pirkėjai 3–4 kartus aktyviau juos naudoja atsiskaitant už prekes“, – pirkėjų įpročius atskleidžia Titas Atraškevičius, „Maximos“ atstovas ryšiams su žiniasklaida.

„Maximos“ atstovas pažymi, kad per 2025 metus pirkėjai lojalumo kortelėje sukauptus „Maximos“ pinigus gali išnaudoti iki kitų metų vasario 28 dienos. Neišnaudojus jų, pirmąją pavasario dieną jie būna anuliuojami ir pradedami kaupti iš naujo.

„Taigi, „Maximos“ pirkėjai gali būti ramūs, jeigu iki paskutinės gruodžio dienos nespėja pasinaudoti pinigais, grįžusiais nuo jų pirkinių – tam jie turi dar du žiemos mėnesius“, – priduria T. Atraškevičius.

Pasitikrinti, koks lojalumo taškų likutis yra sukauptas einamuoju periodu, galima asmeninėje „Ačiū“ paskyroje bei išmanioje „Maximos“ programėlėje, taip pat apsipirkimo kvite. Šią informaciją gali suteikti ir kasininkas.

„Skaičiuojame, kad skaitmenine kortele naudojasi apie trečdalis visų „Maximos“ lojalumo kortelės turėtojų. „Maximos“ programėlėje „Ačiū“ kortele besinaudojantys pirkėjai dažnai tuo pačiu naudojasi galimybe už priduotą tarą gautą sumą persivesti tiesiai į savo lojalumo kortelę, ieško artimiausios parduotuvės ir jos darbo laiko, palieka atsiliepimą apie įsigytą prekę, užduoda klausimus, naudojasi „Scan&Go“ paslauga ar pateikia pasiūlymus“, – dalinasi „Maximos“ atstovas.

Lojalumo kortelės „Ačiū“ naudų sistemoje veikia ir daugiau nei 13 metų gyvuojantis „Mažylių klubas“, kurio apie 150 tūkst. narių kūdikių sauskelnes, maistą ir kitas mėgstamas prekes įsigyja pigiau, pasinaudodami reikšmingomis nuolaidomis. Prisijungti į „Mažylių klubą“ pirkėjai gali savo „Ačiū“ paskyroje arba mobilioje „Maximos“ programėlėje.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos**:

El. paštas [komunikacija@maxima.lt](mailto:komunikacija@maxima.lt)